Շատ հայկական ֆիլմեր կան, որոնք արժանի են ուշադրության, որոնց մասին կարելի է երկար խոսել, որովհետև այդ ֆիլմերում առկա է և՛ դերասանական բարձր մակարդակի խաղը, և՛ հայկական ապրելակերպի, մթնոլորտի վառ նկարագրությունը, և՛ տպավորիչ, յուրահատուկ, գեղեցիկ երաժշտությունը։ Վահան Թոթովենցի «Աղավնիներ» պատմվածքի հիման վրա նկարահանած «Ճերմակ անուրջներ» ֆիլմը, որի ռեժիսորն է Սերգեյ Իսրայելյանը, դրանցից մեկն է։ Սյուժեի մասին չեմ ուզում երկար խոսել, ինքներդ կնայեք ու կտեսնեք, թե որքան տարբեր են մարդկանց արժեքներն ու երջանկության մասին պատկերացումները, և միշտ էլ, ցավոք սրտի, այդպես կլինի։ Շատ եմ սիրում գլխավոր հերոս Հակոբի (որին մարմնավորում է Սոս Սարգսյանը) բառերն այն մասին, թե ինչպես մարդ պետք է սովորի աղունիկներից․․․ պետք է սովորի ընտանիքում, սիրո մեջ լինել հավատարիմ, ինչպես նաև պետք է սովորի չլինել ապերախտ։